钦定古今图书集成/明伦汇编/官常典/第265卷 > 通典 > 《史官》
## 钦定古今图书集成/明伦汇编/官常典/第265卷 > 通典 > 《史官》

“史官，肇自黄帝有之，自后显著。夏太史终古，商太史
高势，周则曰大史、小史、内史、外史，而诸侯之国亦置
其官。”又《春秋国语》引《周志》及《郑书》，似当时记事各有
其职。秦有太史令胡母敬，至汉武，始置太史公，以司
马谈为之。卒，其子迁嗣。卒后，宣帝以其官为令，行太
史公文书，其修撰之职以他官领之。于是太史之官，
唯知占候而已。自汉以前，职在太史。当王莽时，改置
柱下《五史记疏》“言行盖效古，动则左史书之，言则右
史书之。”自后汉以后，至于有隋，中间唯魏明太和中
史职隶中书，其馀悉多隶秘书。大唐武德初，因隋旧
制，史官属秘书省著作局。至贞观三年闰十二月，移
史馆于门下省，比宰相监修。自是著作局始罢史职。
及大明宫初成，置史馆于门下省之南，其修撰史事，
以他官兼领，或卑品而有才者亦直焉。开元二十五
年，宰臣李林甫监史，以中书地切枢密，记事者，宜其
附近史馆。谏议大夫尹焙遂奏移于中书省北，其地
本尚药𡱈、内药院。